MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning (EF) om ændring af forordning (EØF) nr. 2913/92 om indførelse af en EF-toldkodeks

1. BAGGRUND

Dato for oversendelse af forslaget til Europa-Parlamentet og Rådet (KOM (1998) 226 endelig - 1998/0134 (COD),: // 8. juni 1998 [1]

[1] EFT C 228 af 21.7.1998, s. 8

Dato for Europa-Parlamentets udtalelse under første behandling: // 12. marts 1999 [2]

[2] EFT C 175 af 21.6.1999, s. 420

Dato for oversendelse af det ændrede forslag til Rådet (KOM (1999) 236 endelig): // 2. juni 1999

Dato for vedtagelse af den fælles holdning (enstemmighed): // 25. maj 2000

Dato for ØSU's udtalelse: // 27/28. januar 1999 [3]

[3] EFT C 101 af 12.4.1999, s. 6

2. FORMÅLET MED KOMMISSIONENS FORSLAG

Formålet med forslaget er at forbedre betingelserne for en forenkling af formaliteterne (papirløs angivelse), at skabe en større smidighed i lovgivningen, at forbedre proceduren for opkrævning af afgifter og i overensstemmelse med det ændrede forslag at skabe et bedre grundlag for anvendelse af princippet om "god tro" i forbindelse med indførsel med præferencetold.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen bemærker, at en række af Europa-Parlamentets ændringer ved første behandling tog sigte på ophævelse af flere forslag vedrørende Kommissionens kompetence til at vedtage gennemførelsesbestemmelser i overensstemmelse med udvalgsproceduren. Disse ændringer havde forbindelse med "komitologi-spørgsmålet", som endnu ikke var løst på tidspunktet for førstebehandlingen. Kommissionen håber, at Europa-Parlamentet på baggrund af vedtagelsen af den nye "komitologi" beslutning af 29. Juni 1999, nu vil være i stand til at acceptere Kommissionens forslag, som er blevet fastholdt i Rådets fælles holdning.

3.2. Europa-Parlamentets ændringer ved førstebehandling

a) Ændringer, der er integreret i det ændrede forslag og i den fælles holdning

- Europa-Parlamentets ændring nr. 2 (artikel 62)

- Europa-Parlamentets ændring nr. 3 og 14 (artikel 77): Det ændrede forslag, som på en mere tydelig måde præsenterede visse aspekter af Europa-Parlamentets ændringer, er ikke blevet fastholdt i den fælles holdning. For så vidt sidstnævnte som helhed forudser "den papirløse angivelse" uden mulighed for differentiering ved hjælp af anvendelsesbestemmelser, lægger den sig op ad Europa-Parlamentets holdning. I betragtning af sammenfaldet mellem Europa-Parlamentets og Rådets holdninger vedrørende dette aspekt af spørgsmålet agter Kommissionen ikke at insistere på den mere nuancerede tilgang, der lå til grund for dens eget forslag.

- Europa-Parlamentets ændring nr. 6 (artikel 118, stk. 4).

b) Ændringer, der er integreret i det ændrede forslag, og som findes i ændret form i den fælles holdning

- Europa-Parlamentets ændring nr. 4 (artikel 115): Uddelegeringen af beføjelser er blevet præciseret med hensyn til rækkevidden.

- Europa-Parlamentets ændring nr. 13 (artikel 220, stk. 2, litra b)): Samtidig med at den fælles holdning integrerer teksten til ændringen, præciserer og supplerer den betingelserne for anvendelse af princippet om "god tro" som led i toldpræference ordningerne. I den forbindelse frembyder den en god balance mellem beskyttelse af godtroende erhvervsdrivendes interesser og beskyttelse af Fællesskabets økonomiske interesser og forekommer derfor Kommissionen acceptabel.

c) Ændringer, som Kommissionen ikke har fulgt, men ikke desto mindre taget hensyn til i den fælles holdning:

- Europa-Parlamentets ændring nr. 1 (artikel 5, stk. 2, andet afsnit), og nr. 10 (artikel 221, stk. 3, første punktum): Da Rådet har tilsluttet sig Europa-Parlamentet i afvisningen af Kommissionens forslag på disse punkter, agter Kommissionen ikke at opretholde sit forslag i forbindelse med denne lovgivningsprocedure.

- Europa-Parlamentets ændring nr. 8 (artikel 152): Kommissionen agter ikke at insistere på sit forslag, idet den fælles holdning regulerer spørgsmålet på tilfredsstillende måde i forbindelse med artikel 153.

d) Ændringer, som hverken Kommissionen eller Rådet har fulgt

- Europa-Parlamentets ændring nr. 5 (artikel 117, litra c) og ændring nr. 7 (artikel 133, litra e)): Da problemerne med komitologi-spørgsmålet er blevet løst i mellemtiden, håber Kommissionen, at Europa-Parlamentet vil være i stand til at tage sin holdning op til fornyet overvejelse. De forslåede bestemmelser er nødvendige for med et godt resultat at kunne afslutte reformen af toldprocedurerne af økonomisk betydning, hvor en af målene er at afskaffe visse bureaukratiske formaliteter.

- Europa-Parlamentets ændring nr. 10 (artikel 221, stk. 3, andet punktum): Suspensionen af forældelsesfristen under klageproceduren er en foranstaltning, der skal beskytte Fællesskabets økonomiske interesser.

- Europa-Parlamentets ændring nr. 11 (sidste artikel): Denne bestemmelse er forældet.

- Europa-Parlamentets ændring nr. 15 (artikel 13): Teksten føjer ikke noget til, hvad der allerede følger af EF-traktatens artikel 10.

3.3 Nye bestemmelser indført af Rådet

Den fælles holdning omfatter indarbejdelse i toldkodeksen af Rådets afgørelse af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (1999/468/EF) [4]. Selv om dette ikke var formålet med Kommissionens forslag, synes denne fremgangsmåde hensigtsmæssig, da den udgør den mest direkte vej til at gennemføre de nye "komitologi"-principper, som bl.a. forudser "aktindsigt" fra Europa-Parlamentets side i forbindelse med forskriftsproceduren.

[4] EFT L 184 af 17.7.1999, s. 23

3.4 Forslag, der ikke er medtaget i den fælles holdning, og som ikke var genstand for ændringer i Europa-Parlamentet under førstebehandlingen:

a) Punkterne 3 og 13 (artikel 49 og 144) i Kommissionens forslag:

Under drøftelserne i Rådet blev disse to punkter fjernet i forsøget på at nå frem til et samlet kompromis mellem delegationerne. Da de er af mindre økonomisk betydning, finder Kommissionen, at det ikke er forsvarligt at risikere en forsinkelse i lovgivningsprocessen i den endelige fase. Den agter derfor ikke at fastholde disse to punkter.

b) Punkterne 20 og 21 (artikel 215, stk. 6, og artikel 220, stk. 1) i Kommissionens forslag:

- Artikel 215, stk. 6: Det derejer sig om et aspekt, som er af interesse for de erhvervsdrivende, som ønsker at drage fordel af eksistensen af det indre marked. Disse erhvervsdrivende ønsker at kunne betale indførselstolden på det sted i Fællesskabet, hvor deres firma har sit hovedsæde, mens varerne kan overgå til fri omsætning i den samme eller i en anden medlemsstat. De nuværende bestemmelser med hensyn til forenklede procedurer (forenklet angivelse) opfylder ikke dette krav.

Kommissionen finder, at Europa-Parlamentet bør støtte Kommissionens forslag, som er blevet forkastet af visse delegationer i Rådet, uden at det forekommer klart motiveret.

- Artikel 220, stk. 1: Dette forslag tager sigte på at undgå, at Fællesskabets økonomiske interesser ikke lider skade, når undersøgelser af eksistensen af toldskyld ikke afsluttes, når forældelsesfristen er ved at være udløbet. Den løsning, som Kommissionen foreslår, tager sigte på at give toldmyndighederne bemyndigelse til, hvis der er velbegrundet tvivl, om en transaktion er i overensstemmelse med forskrifterne, at fastslå skylden på foreløbigt grundlag.

Kommissionen håber, at Europa-Parlamentet også i dette tilfælde vil støtte Kommissionens forslag ved andenbehandlingen.

4. Generelle konklusioner

Med undtagelse af de to punkter, der er nævnt under punkt 3.4.b) i denne meddelelse, hvor Kommissionen opretholder sit oprindelige/ændrede forslag, erklærer den sig enig i Rådets fælles holdning.

BILAG Kommissionens erklaæring med henblik på protokollen til mødet i Rådet ("det indre marked") den 16. marts 2000.

Vedr.: Toldkodeksen

Kommissionen glæder sig over Rådets enstemmige vedtagelse af en politisk aftale med henblik på en fælles holdning vedrørende dens forslag til ændring af forordning (EØF) nr. 2913/92 om indførelse af en toldkodeks.

Kommissionen kan tilslutte sig de fleste af de ændringer af forslaget, Rådet har foretaget, især ændringen vedrørende artikel 220, stk. 2, litra b), sådan som det er udfærdiget af Coreper den 3. marts 2000. Dette udgør en rimelig balance mellem beskyttelsen af godtroende erhvervsdrivende og beskyttelsen af Fællesskabet økonomiske interesser.

To elementer i Kommissionens forslag, som Rådet ikke har fastholdt, fik støtte fra Europa-Parlamentet i dettes udtalelse fra førstebehandlingen. Det drejer sig om artikel 215, stk. 6 (centraliseret forenklet procedure), og artikel 220, stk. 1 ("sikkerhedsforanstaltninger"). Kommissionen er fortsat af den opfattelse, at dens eget forslag på disse to punkter, som støttes af Parlamentet, stadig er relevant.